Olla eikä olla
Nuorten tyttöjen tulee olla kuin kukkaset: niin puhtaat ja hienotuoksuiset – ei kuitenkaan kuin kukkaset: ei vetää perhosia liian lähelle itseään.

Nuorten tyttöjen tulee olla kuin ehtoollisleipä: säilyttää salaisuutensa – ei kuitenkaan kuin ehtoollisleipä: joutua jokaisen suuhun.

Nuorten tyttöjen tulee olla kuin kantelo: niin sulosointuiset ja rakastettavat – ei kuitenkaan kuin kantelo: pitää toisinaan niin suurta ääntä.

Nuorten tyttöjen tulee olla kuin aurinko, joka vaeltaa yksin saattajatta – ei kuitenkaan kuin aurinko: punastua aamuin ja illoin.

Nuorten tyttöjen tulee olla kuin kuu: niin lempeitä ja armaita – ei kuitenkaan kuin kuu, joka jokainoa päivä poikkeaa oikealta radallaan.

Nuorten tyttöjen tulee olla kuin tähdet: niin ylevät ja lempeät – ei kuitenkaan kuin tähdet: vilkuttaa silmää jokaiselle.

Vaimojen tulee olla kuin Amor (rakkauden jumala), jonka ainoa rikkaus on rakkaus – ei kuitenkaan kuin Amor: ei ampua niin monta nuolta.

Vaimojen tulee olla kuin totuus: teeskentelemättömiä – ei kuitenkaan kuin totuus: pelättyjä.

Vaimojen tulee olla kuin kuningatar Viktoria: ei koskaan unohtaa äidin velvollisuuksiaan – ei kuitenkaan kuin kuningatar Viktoria: antamatta miehensä ensinkään hallita.

Miesten tulee olla kuin: voimakas ja rohkea – ei kuitenkaan kuin härkä: »härkäpäinen».

Miesten tulee olla kuin näyttelijä, joka tahtoo aina näytellä ainoastaan parhaimpia osia – ei kuitenkaan kuin näyttelijä: ei hurmaantua suosionosoituksista.

Miesten tulee olla kuin kello: käydä, aina ja seurata aikaa – ei kuitenkaan kuin kello: olla joka miehen ja naisen vedettävä.

Lähde: Työmies 10.10.1901.

Anonyymi
Humoristinen kirjallisuus
Työmies
1901